CELEX: 32014R1090
Language: lt
Date: 2014-10-16 00:00:00
Title: 2014 m. spalio 16 d. Komisijos įgyvendinimo reglamentas (ES) Nr. 1090/2014, kuriuo permetrinas patvirtinamas kaip esama veiklioji medžiaga, skirta 8-o ir 18-o tipo biocidiniams produktams gaminti  Tekstas svarbus EEE

17.10.2014   
            
            
               LT
            
            
               Europos Sąjungos oficialusis leidinys
            
            
               L 299/10
            
         KOMISIJOS ĮGYVENDINIMO REGLAMENTAS (ES) Nr. 1090/2014
   2014 m. spalio 16 d.
   kuriuo permetrinas patvirtinamas kaip esama veiklioji medžiaga, skirta 8-o ir 18-o tipo biocidiniams produktams gaminti
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalies trečią pastraipą,
   kadangi:
   
               (1)
            
            
               Komisijos reglamente (EB) Nr. 1451/2007 (2) yra nustatytas veikliųjų medžiagų, kurias reikėtų įvertinti, kad jas būtų galima įtraukti į Europos Parlamento ir Tarybos direktyvos 98/8/EB (3) I, IA arba IB priedą, sąrašas. Tame sąraše yra permetrinas;
            
         
               (2)
            
            
               pagal Reglamento (ES) Nr. 528/2012 90 straipsnio 2 dalį buvo įvertinta, ar permetriną galima naudoti 8-o tipo biocidiniams produktams (medienos konservantams) ir 18-o tipo biocidiniams produktams (insekticidams, akaricidams ir kitiems nariuotakojų kontrolės produktams), apibrėžtiems Reglamento (ES) Nr. 528/2012 V priede, gaminti;
            
         
               (3)
            
            
               Airija buvo paskirta vertinančiąja kompetentinga institucija ir 2010 m. gruodžio 7 d. Komisijai pateikė vertinimo ataskaitas ir rekomendaciją, kaip numatyta Komisijos reglamento (EB) Nr. 1451/2007 14 straipsnio 4 ir 6 dalyse;
            
         
               (4)
            
            
               Europos cheminių medžiagų agentūros nuomonę 2014 m. balandžio 8 d. suformulavo Biocidinių produktų komitetas, atsižvelgdamas į vertinančiosios kompetentingos institucijos išvadas;
            
         
               (5)
            
            
               remiantis ta nuomone, biocidiniai produktai, kurie naudojami kaip 8-o ir 18-o tipų produktai ir kurių sudėtyje yra permetrino, turėtų atitikti Europos Parlamento ir Tarybos direktyvos 98/8/EB 5 straipsnio reikalavimus, jei laikomasi tam tikrų su jų naudojimu susijusių specifikacijų ir sąlygų;
            
         
               (6)
            
            
               todėl permetriną tikslinga patvirtinti kaip veikliąją medžiagą, skirtą 8-o ir 18-o tipų biocidiniams produktams gaminti, jei laikomasi tam tikrų specifikacijų ir sąlygų;
            
         
               (7)
            
            
               kadangi į vertinimą nebuvo įtrauktos nanomedžiagos, patvirtinimas šioms medžiagoms netaikomas, kaip nustatyta Reglamento (ES) Nr. 528/2012 4 straipsnio 4 dalyje;
            
         
               (8)
            
            
               veiklioji medžiaga turėtų būti patvirtinta praėjus tinkamam laikotarpiui, per kurį suinteresuotosios šalys galėtų imtis parengiamųjų priemonių, kurios būtinos, kad būtų galima laikytis nustatytų naujų reikalavimų;
            
         
               (9)
            
            
               šiame reglamente numatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Permentrinas patvirtinamas kaip veiklioji medžiaga, skirta 8-o ir18-o tipo biocidiniams produktams gaminti, atsižvelgiant į priede nustatytas specifikacijas ir sąlygas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. spalio 16 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 167, 2012 6 27, p. 1.
   
      (2)  2007 m. gruodžio 4 d. Komisijos reglamentas (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (OL L 325, 2007 12 11, p. 3).
   
      (3)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).
   
      PRIEDAS
      
                  Bendrinis pavadinimas
               
               
                  IUPAC pavadinimas
                  Identifikacijos numeriai
               
               
                  Minimali veikliosios medžiagos koncentracija (1)
                  
               
               
                  Patvirtinimo data
               
               
                  Patvirtinimo galiojimo pabaiga
               
               
                  Produkto tipas
               
               
                  Specialiosios sąlygos (2)
                  
               
            
                  Permetrinas
               
               
                  IUPAC pavadinimas:
                  3-fenoksibenzil (1RS,3RS;1RS,3SR)-3-(2,2-dichlorvinil)-2,2-dimetilciklopropankarboksilatas
                  EC Nr. 258–067–9
                  CAS Nr. 52645–53–1
                  Cis:trans santykis 25:75
               
               
                  930 g/kg
               
               
                  2016 m. gegužės 1 d.
               
               
                  2026 m. balandžio 30 d.
               
               
                  8
               
               
                  Vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiais naudojimo būdais, kurie yra įtraukti į autorizacijos liudijimo paraišką, bet nebuvo įvertinti atliekant veikliosios medžiagos Sąjungos lygmens rizikos vertinimą.
                  Biocidinių produktų autorizacijos liudijimai išduodami laikantis šių sąlygų:
                  
                              1)
                           
                           
                              pramonės arba profesionaliems naudotojams nustatomos saugaus darbo procedūros ir tinkamos organizacinės priemonės. Jei poveikio negalima sumažinti iki priimtino lygio kitomis priemonėmis, produktas naudojamas su tinkamomis asmens apsaugos priemonėmis;
                           
                        
                              2)
                           
                           
                              būtina imtis reikiamų priemonių siekiant apsaugoti dirvožemio ir vandens komponentus. Visų pirma autorizuotų produktų etiketėse ir, jei numatyta, saugos duomenų lapuose nurodoma, kad naudojimas pramonės reikmėms turi būti vykdomas izoliuotame plote arba ant nepralaidaus kieto pagrindo su apsauginiais barjerais, kad ką tik apdorota mediena būtų laikoma po stogu arba ant nepralaidaus kieto pagrindo, arba ir po stogu, ir ant kieto nepralaidaus pagrindo, kad būtų išvengta tiesioginio nutekėjimo į dirvožemį arba vandenį, o bet koks nutekėjęs produkto kiekis turi būti surinktas ir pakartotinai panaudojamas arba pašalinamas;
                           
                        
                              3)
                           
                           
                              autorizacijos liudijimai negali būti išduodami produktams, skirtiems medienai, kuri dažnai bus naudojama atvirame ore, apdoroti, nebent pateikiami duomenys, kuriais įrodoma, kad produktas atitiks Reglamento (ES) Nr. 528/2012 19 straipsnio ir VI priedo reikalavimus taikant, jei to reikia, tinkamas rizikos mažinimo priemones;
                           
                        
                              4)
                           
                           
                              produktai neautorizuojami lauko konstrukcijoms, esančioms šalia arba virš vandens, apdoroti arba medienai, kuri bus naudojama tokioms lauko konstrukcijoms, apdoroti, nebent būtų pateikta duomenų, kuriais įrodoma, kad produktas nekels nepriimtinos rizikos, prireikus taikant tinkamas rizikos mažinimo priemones.
                           
                        Apdorotiems gaminiams taikoma ši sąlyga: jei gaminys buvo apdorotas permetrinu arba jo sudėtyje specialiai naudojamas permetrinas, prireikus, kai yra tikimybė, kad jis liesis su oda arba kad įprastai naudojant gaminį permetrino pateks į aplinką, asmuo, atsakingas už gaminio teikimą rinkai, užtikrina, kad gaminio etiketėje būtų informacija apie odos jautrinimo riziką bei informacija, nurodyta Reglamento (ES) Nr. 528/2012 58 straipsnio 3 dalies antroje pastraipoje.
               
            
                  18
               
               
                  Vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiais naudojimo būdais, kurie yra įtraukti į autorizacijos liudijimo paraišką, bet nebuvo įvertinti atliekant veikliosios medžiagos Sąjungos lygmens rizikos vertinimą.
                  Biocidinių produktų autorizacijos liudijimai išduodami laikantis šių sąlygų:
                  
                              1)
                           
                           
                              pramonės arba profesionaliems naudotojams nustatomos saugaus darbo procedūros ir tinkamos organizacinės priemonės. Jei poveikio negalima sumažinti iki priimtino lygio kitomis priemonėmis, produktas naudojamas su tinkamomis asmens apsaugos priemonėmis;
                           
                        
                              2)
                           
                           
                              būtina imtis reikiamų priemonių siekiant apsaugoti dirvožemio ir vandens komponentus. Autorizuotų produktų etiketėse ir, jei numatyta, saugos duomenų lapuose nurodoma, kokių priemonių turi būti imamasi. Visų pirma ant produktų, autorizuotų naudoti tekstilės pluoštui arba kitoms medžiagoms siekiant jas apsaugoti nuo vabzdžių daromos žalos, nurodoma, kad ką tik apdorotas pluoštas ir kitos atitinkamos medžiagos turi būti laikomos taip, kad būtų išvengta tiesioginio nutekėjimo į dirvožemį arba vandenį, o bet koks nutekėjęs produkto kiekis turi būti surinktas ir pakartotinai panaudojamas arba pašalinamas.
                           
                        Apdorotiems gaminiams taikoma ši sąlyga:
                  jei gaminys buvo apdorotas permetrinu arba jo sudėtyje specialiai naudojamas permetrinas, prireikus, kai yra tikimybė, kad jis liesis su oda arba kad įprastai naudojant gaminį permetrino pateks į aplinką, asmuo, atsakingas už gaminio teikimą rinkai, užtikrina, kad gaminio etiketėje būtų informacija apie odos jautrinimo riziką bei informacija, nurodyta Reglamento (ES) Nr. 528/2012 58 straipsnio 3 dalies antroje pastraipoje.
               
            
         (1)  Šioje skiltyje nurodyta koncentracija – tai minimali veikliosios medžiagos, naudotos atliekant vertinimą pagal Reglamento (ES) Nr. 528/2012 8 straipsnį, koncentracija. Rinkai pateikiamame produkte esanti veiklioji medžiaga gali būti tokios pačios arba kitokios koncentracijos, jei įrodyta, kad ji yra techniškai lygiavertė įvertintai veikliajai medžiagai.
      
         (2)  Vertinimo ataskaitų turinys ir išvados, reikalingi Reglamento (ES) Nr. 528/2012 VI priedo bendriesiems principams įgyvendinti, pateikti Komisijos interneto svetainėje http://ec.europa.eu/environment/chemicals/biocides/index_en.htm.